Turkisgorĝa ŝukolibro

La **Turkisgorĝa ŝukolibro** (*Eriocnemis godini*), kaj ankaŭ *ŝukolibro de Godin* kaj *calzadito turquesa* en hispana, estas Draste Endanĝerigita specio de kolibroj en la familio Trokiledoj kaj unu el la dek unu specioj de la genro *Eriocnemis*. Ĝi estas endemio de Ekvadoro. 

Ĝi estas plejparte verda kun bluaj subvostaj kovriloj kaj blankaj pudro-blovetoj de lanugaj plumoj sur la kruroj, kaj la masklo havas bluet-violkoloran gorĝmakulon. Ĝi estas konata nur el kelkaj specimenoj prenitaj en la 19-a jarcento kaj ĝia taksonomia pozicio estas neklara. La tipo de vivejo en kiu la tipa specio estis akirita plejparte malaperis, kaj lastatempaj esploroj provantaj trovi ĉi tiun birdon malsukcesis. La Internacia Unio por la Konservo de Naturo kredas ke ĝi eble estas formortinta, sed ekzistas ebleco ke kelkaj individuoj restas, do la birdo estis klasifikita kiel "draste endanĝerigita".

## Aspekto
Surbaze de la malmultaj konataj specimenoj, ĝi havas totalan longon de 10–11 centimetroj. La plumaro de la masklo estas ĉefe verda kun turkiskolora gorĝo. Ambaŭ seksoj havas violbluajn subvostajn kovrilojn kaj rektan nigran bekon. La supraj partoj kaj la ĉefa parto de la subaj partoj estas brile orverdaj ĉe la maskloj. La pugo kaj supravostaj kovriloj estas bluetverdaj. La gorĝo estas palviolblua kaj la forkoforma vosto estas bluetnigra. La ino ne havas gorĝajn makulojn, ŝia plumaro estas malpli hela kaj la ventro pli ora. Kiel ĉiuj ŝukolibroj, ĝi havas okulfrapajn krurtufojn el densa blanka lanugo.

## Taksonomio
La Turkisgorĝa ŝukolibro estas temo de taksonomia debato, almenaŭ parte pro sia statuso kaj la malmultaj konataj specimenoj. Graves (1996) supozis, ke ĝi povus esti hibrido inter *E. vestita* kaj nedifinita specio de *Eriocnemis*, dum Ridgely (2001) sugestis vidi ĝin kiel subspecion de *E. vestita*.

## Distribuo kaj statuso
Tiu ĉi kolibro estas konata nur per ses specimenoj, kiuj estis kolektitaj en la 19-a jarcento. Nur la tipa specimeno el 1850 havas konatan lokon, nome el la valo Chillo, ebenaĵoj Guayllabamba, Ekvadoro, je altitudo inter 2 100 kaj 2 300 m super marnivelo. Du haŭtoj estas simple etikeditaj "Bogotá" - ofta praktiko en la 19-a jarcento kaj ne nepre rekte rilata al la efektiva loko, kie ili estis prenitaj. Oni sugestis, ke ĉi tiuj du "Bogotá" specimenoj originis de Pasto en Nariño, Kolombio.

Preskaŭ ĉiu supozebla vivejo ĉe la tipa loko estis detruita. Nur kelkaj restaĵoj restas en la krutflankaj riveretoj en la arida supra drenejo de Guaillabamba.

Post nekonfirmita ekvido en 1976, okazis esploro en 1980, sed tio malsukcesis.

## Referencoj 
* del Hoyo, J.; Elliot, A. & Sargatal, J. (editors). (1999). *Handbook of the Birds of the World. Volume 5*: Barn-Owls to Hummingbirds. Lynx Edicions. ISBN 8487334253
* Temeles, E.J.; Linhart, Y.B.; Masonjones, M. & Masonjones, H.D. (2002): The role of flower width in hummingbird bill length-flower length relationships. *Biotropica* **34**(1): 68–80.  PDF kompleta teksto

## Eksteraj ligiloj
* Systematics and biogeography of the Andean genus Eriocnemis (Aves: Trochilidae) (resumo)
*BirdLife factsheet – turquoise-throated puffleg
*Bildo de John Gould

Kategorio:Apodoformaj
Kategorio:Birdoj de Ekvadoro
Kategorio:Birdoj de Sudameriko